**Avinurme Gümnaasiumi distantsõppe muljeid läbi õpilase, õpetaja, lapsevanema ja õppejuhi silmade**

Lapsevanem Mari-Liis Tikerperi ja 1.klassi õpilane Adeele Johanna Tikerperi:

Perekond Tikerperi on harjunud, et pereema Mari-Liis töötab suure osa ajast kodukontoris ja käib vaid mõnel päeval Tartu Ülikoolis loenguid andmas. Ülejäänud - pereisa ja kolm last - käivad kõik Avinurme Gümnaasiumis päevatööd tegemas.

Kogu pere on seda meelt, et ümberkorraldused toimusid üpris loomulikult. Kuna 9.klassi õpilane Tom ja 6.klassis õppiv Jan suudavad palju iseseisvalt ära teha, siis suurem tähelepanu läheb 1.klassi programmi täitva Adele tööle. Siin vaatavad vanemad jooksvalt, kes teeb parajasti oma töös olulisi asju ja kes aitab Lottele kirju kirjutada, kella meisterdada või mõõta, kui palju kükke mahub ühte minutisse. Kindlat päevakava järgitakse vaid nii palju, kui on üle veebi matemaatikamängud või videokõne õpetajaga. Adele meelest on koduõpe päris tore, sest saab ema ja isaga koos õppida, kuid üldse nii tore pole olla lahus oma sõpradest ning tõenäoliselt ei saa sel aastal õigel ajal sünnipäevapidugi korraldada. Praegu saab sõpradega suhelda Skype videokõnede kaudu ja see on ka päris vahva.

Poiste puhul on päris huvitav olnud jälgida, kuidas nad oma tööd planeerivad ja millega rohkem abi vajavad. Kui üks küsib palju ka õpetajate käest, siis teine püüab ise vastuseid leida või tahab vanematega arutada. Mõlemad teevad väga hea meelega ka ülesandeid ette ära.

Kodukoolist tunduvamalt rohkem röövib vanemate aega aga muu koduse elu korraldamine. Pidevalt tuleb tegeleda söögivalmistamisega, poeskäigud sarnanevad strateegilisele luureoperatsioonile ja lastel on vaja ka õuetegevusi. Korteris elades pole neid nii lihtne korraldada ja seega käib pere võimalikult palju oma pisikese krundi peal ühiselt kevadtöid tegemas.

12.klassi õpilane Kaspar Karo:

Iga uue olukorraga harjumine võtab aega. Sama oli ka esimese nädala koduõppega. Ei saa väita, et iseseisvalt õppimisega hakkama ei saaks, kuid see võtab rohkem aega, kui tavaliselt. Pluss on see, et suuremalt osalt on meil eksamiainetes kordamine ning seetõttu ei pea me päris uute teemadega ennast vaevama. Minu distantsõppe päev eriti tavalisest koolipäevast ei erine. Ärkan natuke hiljem ja vahetunde üldjuhul ei ole. Tegelen antud ülesannetega nii kaua, kui valmis.

Avinurme Gümnaasiumi õpetaja ja lapsevanem Mari-Liis Renser:

Esimese päeva hommikul on natuke veider tunne, et nüüd tuleb hakata lihtsalt kodus tööle. Sebimist on palju. Kiiresti saab selgeks, et koolimajas siiski asju hoida ei saa, sest kõike on vaja täitsa suvalistel hetkedel. Õpilased ärkavad ja hakkavad tegutsema erinevatel aegadel ja ma saan teada, milline tunne on valvetöötajal. Kannan kodus telefoni kogu aeg kaasas nagu kass poegi ja iga piiksu peale katsun kiiresti reageerida. Tagantjärgi võib öelda, et esimesel nädalal oli kaks suuremat eesmärki. Esiteks saada tööle kõikvõimalikud netikeskkonnad, läbi mille saaks mingit õppetööd teha. Teiseks olen ma tükk aega kimbatuses, et millised kellaajalised raamid mu tööpäeval on? Kõik mu päevad sisustab kool. Ärkamisest kuni magamaminekuni. Kui ma pole just ninapidi arvutis, et aidata kellelgi luua mõnd kasutajat või koostada netikeskkonda õpiülesandeid, olen ma kodus kõikide ainete õpetaja, pluss koolikokk ja koristaja veel takkapihta.

Õnneks oli mul oidu kohe alguses lastele päevaplaan paika panna ja minu kodukool kolme isikliku lapsega sujub tõrgeteta. Abi vajab ehk kõige rohkem neljanda klassi laps. Tihti näeb see asi nii välja, et mina istun lapse kõrval, tema loeb mulle õpikust midagi ette ja mina istun telefon käes ja juhendan neid, keda ma reaalses elus parasjagu näha ei saa. Sekka siiski tuleb arutleda ka viiendikuga dramatiseerimise teemadel ja joonestada üheksandikuga koos koonuse pinnalaotust. Olgu öeldud, et viimasega sai ta lõpuks ikkagi ilma minu segamiseta paremini hakkama.

Teisel nädalal on rütm paika loksunud ja tekivad mingid süsteemid. Mind paneb ehk kõige rohkem hämmastama see, kui palju on lapsed ise võimelised ennast ise juhtima ja iseseisvalt õppima. Tööd laekuvad õigeaegselt ja teisel nädalal hakkab sekka tulema peale tehniliste probleemide ka ainealaseid ja sisulisi küsimusi. Mina avastan uusi netikeskkondi ja tegelen vaikselt distantsõppeks sobiva õppematerjali loomisega. Kodukool on jätkuvalt rahulik ja mina pean jätkuvalt ka koolikoka ja koristaja ametit.

Kuskil teise nädala keskel hakkab mind järjest rohkem häirima asjaolu, et mul pole põhjust ennast üldse hommikuti normaalset riidesse panna. Hommikul käin silitan kapis kleite ja jakke ja tõmban jälle oma pidzaamapüksid jalga ja pusa selga, sest sellist rööprähklemist on nendega lihtsalt mugav teha.

 Lõuna ajal teeme koduste koolilastega metsas pikema tiiru. Iga päev vähemalt 5 km. Läbi on vaadatud juba kõik metsaalused jääkohad, kuklasepesad ja uudistatud vanades talukohtades. Metsas kraavi peal on meil tuttav pardipaar, keda me iga päev vaatamas käime. Ilmad on soojad ja iga päev toob looduses midagi uut. Vahele arutleme maailmaasju ka. Selline intergreeritud õpe.

Teise nädala reedel tunnen suurt igatsust oma klassi järgi ja eriti selle järgi, et nad kõik alati korraga ja kõva häälega rääkida tahavad. Ütlen neile seda läbi messengeri ja nad rõõmustavad mind sellega, et käratsevad siis veidi aega chatigrupis virtuaalselt.

Avinurme Gümnaasiumi õppejuht Kristina Pikas:

Minu hommikud algavad telefonist kostvate kõlksatustega, mis annavad märku, et keegi saatis meili või kirjutas midagi facebooki messingeri. Olen kehtestanud enda jaoks reegli, et vaatan meilkasti või messingeri pealised üle ning vastan olulistele kirjadele koheselt ükskõik mis ajal. Näiteks kõige varasem kiiret reageerimist nõudev teade on seni jõudnud minuni kell 7.33 ja kõige hilisem kell 22.46. Infovahetus on nendel kahel nädalal olnud tihe, mis on ka mõistetav, sest taoline õppimis- ja õpetamisperiood on meile kõigile eriline. Enamjaolt suhtlen õpilaste ja õpetajatega. Sekka mõned lapsevanemad. Eeskätt puudutavad lapsevanemate ja õpilaste küsimused õppekorraldust ja õppemahtu, probleeme ja muresid on olnud e-keskkondadesse ligipääsuga ja õppeülesannetest arusaamisega. Esimestel nädalatel olen arutlenud paljude õpetajatega selle üle, kuidas on kõige otstarbekam õpet korraldada, mida jälgida ja kuidas tagasisidet anda ning vahendada on tulnud õpetajatele ka õpilaste ja lapsevanemate tagasisidet.

Reeglina alustan tööpäevi kell 9. Kodusel töölaual on arvuti, kaks telefoni, õppematerjalide hunnik ja hulk erinevaid täiskirjutatuid märkmepabereid. Tööpäeva lõpuaega polegi, sest see varieerub ja sõltub väga palju erinevatest teguritest. Näiteks olen sulgenud arvuti kell 15 ja läinud õue tööle, aga olen ka kell 20.30 parandanud õpilaste töid ja kirjutanud tagasisidet. Vahet ei ole ka töö- ja puhkepäevadel, sest olukord on tavapärasest koolitööst erinev ning kui on vaja midagi teha, siis tuleb teha. Näiteks suhtlesin pühapäeval telefonitsi kahe lapsevanema ja ühe õpetajaga, kirjutasin ühele vanemale kirja teel vastuse, suhtlesin nelja õpilasega messingeris ja viisin kahele õpilasele nende maja juurde postkasti kodused tööd. Kui paneksin ühe tavapäeva tööd kronoloogilisse järjestusse, siis oleks nimistu selline: eKooli kontrollimine, teadete saatmine läbi eKooli, kooli kodulehe ja FB lehe info kontrollimine ja vajadusel muutmine, suhtlus kirjade, messingeri ja telefoni vahendusel, tundide ettevalmistus, õpilastelt laekunud tööde kontrollimine ja tagasiside kirjutamine, e-keskkonnas ülesannete koostamine ja edastamine õpilastele, eKooli kontrollimine. Kuhugi vahepeale jäävad ka toidu valmistamine, söömine, liikumine, koristamine, õues töö tegemine, pereliikmetega suhtlemine. Esimesel nädalal juhtus mitmel korral nii, et võtsin hommikukohvi kaasa ja läksin arvuti taha tööd tegema ning avastasin mingil hetkel üllatusega, et kohv on jahtunud ja kell juba hilisõhtus. Teisel nädalal suutsin juba oma tööd nii planeerida, et jõudsin ka normaalselt süüa, puhkepause teha, pereliikmetega suhelda, õues liikuda ja tööd teha. Enne kolmandat distantsõppe nädalat tunnen end juba paremini organiseerituna, aga tohutu igatsus on koolielu, oma klassi õpilaste, reaalajas tundide ja kolleegidega näost-näkku suhtluse järele.